Gyermek Kezdő Bajnokság I. forduló

2019. március 23-án rendezték meg a gyermek kezdő bajnokság 1. fordulóját, melyen 3 csapattal vettünk részt. A melegítésnél nagy segítségemre volt Vivi, az első csapatnál együtt melegítettünk, a második csapatnál rá volt bízva a társaság, hiszen én az első csapattal versenyeztem ebben az időben. Az első csapat versenyzésénél Zsolti segített nekem. A második csapatot Tamás bácsival kísértük. Ő is segített minden szeren. Talajon a zenék intézésében Bianka segített mind a három csapatnál, ami könnyebbség volt, hiszen így azzal nekünk nem kellett foglalkoznunk. A ”C” csapat (Pecséri Laura, Mizsér Norina, Tolnai Chloé, Jurecska Fanni) versenyzett először, akik pihenőben kezdtek. Ezután következett az ugrás, ahol magukhoz képest jól szerepeltek és Nina is megugrotta a kézenátfordulást. Igaz, hogy leült belőle, de nem 0 pontosat ugrott és nála ez volt a cél. Ezt követte a korlát, ahol Laura megcsinálta az átugrást és az óriáskelep is majdnem sikerült neki. Nina igyekezett a tartásra odafigyelni és kinyújtani a térdét. Chloé egy kicsit elkapkodta és nem sikerült neki elsőre a felguggolás. Fanni szép gyakorlatot mutatott be, de egy alaplendülettel kevesebbet csinált. A következő szer a gerenda volt, ahol Laurának a felugrás elég döcögős volt, a többi elemet megcsinálta, a sissone-t nem lehetett elfogadni. Nina szebben dolgozott, mint ahogy általában szokott, neki még a hiányzó elemeket kell megtanulnia. Chloénak sikerült minden elem, de a pontosságon nagyon sokat kell javítani, a sissone-t neki sem lehetett elfogadni. Fanninak a gerenda nagyon rosszul sikerült. Először leesett a fél fordulatból, amit el sem lehetett neki fogadni. Ezután a tick-tack-ból leesett, majd megismételte, de ugyanazzal a hibával csinálta meg és újra leesett. Utána már borult az egész gyakorlat, nagyon nem tudott koncentrálni. A lányok a talajon fejezték be a versenyt, ahol az otthoni gyakorlatokhoz képest szebbeket mutattak, de sokat kell még rajta javítani, mert a zenével nincsenek összhangban és az elemeken is van mit javítani.

Az „A” csapat (Sebők Zoé, Radics Barbara, Jekkel Boglárka, Nagy Luca) a második fordulóban szerepelt és ugráson kezdték meg a versenyt. Megugrották azt, amit tudnak. Luca nekifutott a gumiasztalnak, így 0 pontot kapott. Korláton is jól dolgoztak a lányok. Zoé mutatta be először a gyakorlatot, törekedett a folyamatosságra. Barbinak a melegítésnél nem ment a felguggolás, de szólításnál összeszedte magát és megcsinálta elsőre. Boginak a billenésnél volt nagyobb kiviteli hibája, de ő is törekedett a folyamatosságra. Az alaplendületeket kell sokat gyakorolni, hogy elfogadják és a billenést kell mindenkinek megtanulnia. Gerendán mind a három lánynak sissone-t és a futóátugrást kell sokat gyakorolni, mert még nagyon kicsit nyitnak. A talajgyakorlatok elején odafigyeltek a lányok, hogy mindenhol kihúzzák magukat és ennek örültem, a végére viszont már ez nem látszódott. Zoénak a rundel flikket kell sokat gyakorolni, mert mindenhol nyílik a lába. Barbi kicsit kóvájgott a futóátugrás előtt, de szerencsére annyira nem pánikolt be és tudta folytatni a gyakorlatot anélkül, hogy rám nézett volna. Boginak is a tartásán kell javítani főleg az akrobatikus sorok közben, de ő is igyekezett, hogy mindenhol kihúzza magát. Ezeken kívül még a tigrisbukfenceket kell sokat gyakorolni, mert az még mindnekinél nagyon alacsony.

Összességében elégedett vagyok a gyerekekkel, főleg az „A” csapatban szereplőkkel és szerintem szép helyen végeztek, főleg úgy, hogy az előttük végző csapatok tagjainak nagy része 2009-es születésű.

Jutka néni nélkül nem jutottunk volna el idáig és nem értünk volna el ilyen szép eredményt, úgyhogy köszönjük szépen a sok segítséget a felkészülésben és köszönjük a pontozást!